ཞེས་རྩོམ་མཁན་རང་གིས་སྙན་ངག་འདི་གསེར་གྱི་འཁྲི་ཤིང་ལྟ་བུ་ཡིན་པར་ཁས་འཆེས་པ་ལྟར།མཁས་པ་རྣམས་ཀྱི་ཡིད་རང་དབང་མེད་པར་འཕྲོག་པའི་ཚིག་སྦྱོར་ངོ་མཚར་རྨད་དུ་བྱུང་བར་འདུག་པས།བོད་ཀྱི་མཁས་པས་མཛད་པའི་དོན་གྱི་བྱུང་བ་བརྗོད་པའི་སྙན་ངག་རྣམས་ཀྱི་རབ་དང་རྩེ་མོར་གྱུར།དཔལ་ཞང་ཞུང་པ་ཆོས་དབང་གྲགས་པ་ཞེས་མཚན་སྙན་གྱི་འབྲུག་སྒྲ་ཀུན་ཏུ་ལྡིར་བའང་གཙོ་བོརཱ་མ་ཎའི་རྟོགས་བརྗོདའདི་མཛད་པའི་དབང་གིས་ཡིན་ལ།བརྗོད་བྱ་ངོ་མཚར་བ་རྒྱ་གར་པའི་སྒྲུང་རབས་ཆེན་མོརཱ་མཱ་ཡ་ཎའིགཏམ་རྒྱུད་ལས་བརྩམས་ཤིང་།རྗོད་བྱེད་ངོ་མཚར་བ་མཁས་མཆོག་དཎྜིའི་སྙན་ངག་གི་གཞུང་མེ་ལོང་མའི་ལམ་སྲོལ་ལ་བརྟེན་པ་ལས།རྟོགས་བརྗོད་ངོ་མཚར་བ་ཀུན་གྱི་རྣ་བའི་བདུད་རྩི་འདི་ལྟ་བུ་འཁྲུངས།དེ་བས་རི་བོ་དགེ་ལྡན་པ་ལ་འདི་པ་ལས་ལྷག་པའི་སྙན་ངག་མཁན་མ་བྱུང་སྐད།སྙན་ངག་འདི་ལ་སྔོན་བྲིས་མ་ཡོད་པ་ཕུད།བཀྲ་ཤིས་ལྷུན་པོའི་དཔར་ཞིག་ཀྱང་ཡོད་པར་བཤད་མོད།ད་ལྟ་ནི་མཁས་དབང་དམུ་དགེ་བསམ་གཏན་མཆོག་གིས་ཞུ་དག་གནང་ཞིང་སི་ཁྲོན་མི་རིགས་དཔེ་སྐྲུན་ཁང་གིས་སྤྱི་ལོལོར་དཔེ་སྐྲུན་བྱས་པའི་ལྕགས་དཔར་དེ་མ་གཏོགས།སྔོན་གྱི་བྲིས་དཔར་གང་ཡང་མཐོང་དཀའ་སྟེ།སྤྱིར་འདི་པའི་གསུང་འབུམ་ལ་པོད་གཅིག་ལས་ལྷག་མེད་ཅིང་།དེ་ཡང་བྲིས་མ་ལས་དཔར་མ་ཡོད་ཚོད་མི་འདུག་ལ།པེ་ཅིན་མི་རིགས་དཔེ་མཛོད་ཁང་དང་བླ་བྲང་བཀྲ་ཤིས་འཁྱིལ་དུ་ཉར་བའི་གསུང་འབུམ་ལརཱ་མ་ཎའི་རྟོགས་བརྗོདབཞུགས་ཀྱང་།ས་ཆ་གཞན་མ་འགར་ཉར་བའི་གསུང་འབུམ་དུ་རྟོགས་བརྗོད་དེ་མི་བཞུགས་སོ།།ཞང་ཞུང་པས་མཛད་པའི་སྙན་ངག་དེ་ཁ་ཤིན་ཏུ་དམ་པས་གོ་དཀའ་ཞིང་།དཔེ་རྣམས་ལ་མ་དག་རྒྱུན་འབྱམས་ཀྱི་ནོར་འཕྱུག་ཀྱང་མང་མོད།དུས་རབས་ཉི་ཤུ་པར།བླ་བྲང་བཀྲ་ཤིས་འཁྱིལ་གྱི་མཁས་པ་ཆེན་པོ་ཞལ་ཤུལ་ངག་དབང་བསྟན་པའི་རྒྱ་མཚོས་རྟོགས་བརྗོད་འདི་ལདྲི་མེད་ཤེལ་གྱི་འབབ་སྟེགསཞེས་པའི་འགྲེལ་བ་རྨད་དུ་བྱུང་བ་ཞིག་མཛད་དེ་སྐྱོན་སེལ་དག་བཅོས་དང་དཀའ་གནད་ཀྱི་མདུད་པ་བཀྲོལ་བས།རྟོགས་བརྗོད་འདིའི་ཞལ་རས་སྔར་བས་མཛེས་ཤིང་།དགྱེས་འཛུམ་ལྷུག་པོར་གྲོལ་ཏེ།དོན་གཉེར་ཅན་གྱི་སྐྱེ་བོ་མང་པོའི་ཡིད་ཀྱི་དགའ་སྟོན་བླ་ན་མེད་པར་གྱུར།ད་ལྟ་བོད་ཀྱི་ཤེས་ཡོན་ཅན་ལརཱ་མ་ཎའི་རྟོགས་བརྗོདམི་ཤེས་པ་མེད་ཅིང་།དེ་ཡངརཱ་མ་ཎའི་རྟོགས་བརྗོདཅེས་བརྗོད་ཚེ་ཞང་ཞུང་པས་མཛད་པའིརཱ་མ་ཎའི་རྟོགས་བརྗོདལ་གོ་དགོས་པ་ལྟ་བུ་ཞིག་ཆགས་འདུག།དེ་ཡང་སྟོད་ཀྱི་ཞང་ཞུང་པས་ལེགས་པར་མཛད་པ་དང་།སྨད་ཀྱི་ཞལ་ཤུལ་པས་ལེགས་པར་བཀྲལ་བ་སྟེ།ཞ་ཡིག་གཉིས་ཟུང་དུ་འབྲེལ་བ་ལས།རྟོགས་བརྗོད་དེའི་འཕྲིན་ལས་དེ་ལྟར་དུ་རྒྱས་པར་གྱུར་སྙམ།ཞང་ཞུང་པ་ཆོས་དབང་གྲགས་པ་ནི་བོད་ཀྱི་མཁས་པ་ལས་རྒྱ་གར་གྱི་སྒྲུང་རབས་ཆེན་མོརཱ་མཱ་ཡ་ཎའིགཏམ་རྒྱུད་ལ་སྦྱར་ཏེ་སྙན་ངག་གི་བསྟན་བཅོས་གསར་རྩོམ་བྱེད་མཁན་རྣམས་ཀྱི་གཙོ་བོ་སྟེ།ཁོང་གིས་རྨད་དུ་བྱུང་བའི་ཚིག་སྦྱོར་ལ་བརྟེན་ནས་བོད་ཀྱི་ཡུལ་དུ་རྒྱ་གར་པ་རྣམས་ཀྱིརཱ་མཱ་ཡ་ཎའིགཏམ་རྒྱུད་ལ་གཟི་བྱིན་འབར་བར་བྱས་ལ།མཆོག་གི་སྤོབས་པ་ལ་བརྟེན་ནས་བོད་ཀྱི་ངག་རིག་སྨྲ་བ་རྣམས་ལ་བརྫོད་བྱའི་གཏམ་གྱི་གཏེར་སྒོ་གསར་དུ་ཕྱེ་བས།མཁས་པ་རྣམས་རྗེས་སུ་འཇུག་པའི་བརྩམས་ཆོས་རྩོམ་པ་ལ་ཞུགས།དེ་ཡང་ཕྱིས་སུ་བླ་བྲང་བཀྲ་ཤིས་འཁྱིལ་གྱི་མཁས་པ་ཆེན་པོ་གླིང་སྐལ་བཟང་ལེགས་བཤད་རྒྱ་མཚོསདགའ་བྱེད་རཱ་མ་ཎའི་གཏམ་རྒྱུད་ལས་བརྩམས་པའི་ཟློས་གར་གྱི་ཚིག་རྒྱན་དྲི་ཟའི་འཕང་འགྲོའི་རྒྱུད་ཀྱི་སྒྲ་དབྱངསབྱ་བ་ཡན་ལག་དུ་མར་བཅད་ཀྱང་གཏམ་རྒྱུད་ཀྱི་བྱུང་རིམ་ཆ་ཚང་ལ་ཟློས་གར་གྱི་མཚན་ཉིད་ཚང་བའི་བརྩམས་ཆོས་དེ་མཛད།མཁས་པ་རཀ་ར་བཀྲས་མཐོང་གིས་དུས་ཕྱིས་གཙང་ནས་སྨན་རི་བ་ཞེས་པས་རཱ་མ་ཡ་ཎའི་གཏམ་རྒྱུད་ཚིགས་བཅད་ཤིན་ཏུ་ལེགས་པ་ཞིག་མཛད་ཡོད་གསུངས་ལ།སྨན་རི་བ་ཞེས་པ་ནི་དུས་རབས་བཅུ་དགུ་པར་གཙང་ཐོབ་རྒྱལ་སྨན་རིར་འཁྲུངས་ཤིང་།ཕྱིས་སུ་བཀྲ་ཤིས་ལྷུན་པོར་ཆོས་ཞུགས་མཛད་དེ་མཁས་པར་གྱུར་པཆོས་རྒྱལ་དྲི་མེད་ཀུན་ལྡན་ལེགས་པའི་བློ་གྲོས་ཀྱི་རྟོགས་བརྗོད་བསྔགས་འོས་བསྔགས་པམཛད་མཁན་སྐྱབས་དབྱིངས་སྨན་རི་བ་བློ་བཟང་རྣམ་རྒྱལ་ཞུ་བ་དེ་ཡིན་སྙམ།མི་རིགས་དཔེ་སྐྲུན་ཁང་གིས་དཔེ་སྐྲུན་བྱས་པའིཏུན་ཧོང་ནས་ཐོན་པའི་གནའ་བོའི་བོད་ཡིག་ཤོག་དྲིལཞེས་པརརཱ་མ་ཎའི་རྟོགས་བརྗོདཀྱི་འགྱུར་མི་འདྲ་བ་བཞི་བཀོད་འདུག་པ་དེའི་མགོའི་ངོ་སྤྲོད་ཀྱི་ཡི་གེར་ཤོང་སྟོན་ལོ་ཙཱ་བ་རྡོ་རྗེ་རྒྱལ་མཚན་གྱིས་ཀྱངརཱ་མཱ་ཡ་ཎའིགཏམ་རྒྱུད་ལ་སྦྱར་བའི་སྙན་ངག་གི་བསྟན་བཅོས་ཤིག་བརྩམས་ཡོད་འདྲ་བ་ཞིག་བཤད་འདུག་མོད།བདེན་མིན་མ་ཤེས།གང་ལྟར་དེ་གཉིས་ནི་ད་དུང་མིག་གི་སྤྱོད་ཡུལ་དུ་མ་གྱུར་ལ།དེ་འདྲའི་གྲགས་ཀྱང་མི་ཆེ།